Både Frederikshavn og Hjørring Kommuner har netop modtaget besked om, at firmaet Din Hjemmepleje er erklæret konkurs af retten i Hjørring. - Det er med beklagelse, at Hjørring Kommune i dag med meget kort varsel har modtaget melding om, at Din Hjemmepleje ApS er gået konkurs. Hjørring Kommune har indgået aftale med konkursboet om, at konkursboet i første omgang viderefører driften, lyder beskeden fra direktør for Sundhed, Ældre og Handicap, Leif Serup, Hjørring Kommune. Også i Frederikshavn rammer nyheden beklageligt. - For at sikre, at alle borgere fortsat modtager den hjælp og pleje, de er visiteret til, vil den kommunale hjemmepleje træde til med øjeblikkelig virkning, lyder det fra Frederikshavn Kommune. I Hjørring betyder konkursen, at konkursboet i første omgang viderefører driften i forhold til afklaring af eventuelt salg af virksomheden. - Hjørring Kommune afventer nu konkursboets tilbagemelding på, om virksomheden sælges eller afvikles. Hvis virksomheden sælges, vil borgerne som udgangs-punkt ikke blive berørt af konkursen, mener Leif Serup. Modsat skal man finde alternativer, hvis konkursboet beslutter, at virksomheden skal afvikles. - Så vil Hjørring Kommune sikre, at alle borgere, der bliver berørt af konkursen, fortsat får den fornødne hjemmehjælp, fastslår kommunen. Der er godt 200 borgere i Hjørring Kommune, der i dag modtager hjemmehjælp fra Din Hjemmepleje ApS. I Frederikshavn drejer det sig om 410 borgere, der indtil i dag har fået hjælp fra Din Hjemmepleje. Konkursen af Din Hjemmepleje er blot en af en lang række konkurser, der har ramt også i Nordjylland de seneste år. Tilbage i december 2015 meddelte Din Hjemmepleje, at det gik rigtigt godt - netop mens andre firmaer i samme branche bukkede under. Se eller gense indslaget her:
Virksomheden Din Hjemmepleje der har afdelinger både i Frederikshavn og Hjørring er erklæret konkurs. Det påvirker godt 600 borgere, der i dag får service fra firmaet.